PREGLED TRENUTNEGA STANJA IN

DOPOLNITVE 1. IZREDNE SEJE UO KGZS z dne 16. 2. 2024

o izpolnjevanju zavez na področju protestnih zahtev

**UVOD**

Stanje glede stavkovnih zahtev v zvezi s katerimi je potekalo usklajevanje med resornimi ministrstvi (MKGP in MNVP) ter kmetijskimi organizacijami (KGZS, SKS, ZZS, ZSPM ter ZKS) je v nekaterih delih še popolnoma odprto in neusklajeno. Določene zahteve so bile do 31. 12. 2023 zgolj potrjene vendar vsebinsko nerealizirane. Posamezne protestne zahteve pa so bile do 31. 12. 2023 v celoti potrjene in realizirane.

**Pregled realiziranih, delno realiziranih in v celoti nerešenih protestnih zavez:**

1. **Zaveze, vezane na spremembo SN SKP**

MKGP je pripravil predlog spremembe SN SKP, ki ga je Evropska komisija potrdila 29. 9. 2023 in obsegajo:

* umik intervencije plačila Natura 2000;
* predlog nove prostovoljne intervencije za ohranjanje habitatnih tipov in vrst na območjih Natura 2000 (IRP23 Habitatni tipi in vrste na območjih Natura 2000);
* pogojenost: vključitev izjeme od zimske pokritosti tal pri DKOP 6 za krompir in nekatere vrste zelenjadnic (cvetača, ohrovt – listnati in glavnati, brstični ohrovt, blitva, špinača, grah, bob, čebula, česen, solatnice, peteršilj, šparglji, radič, motovilec, sladki komarček, šalotka, por, zimski luk, hren, rabarbara in korenje);
* spremembo shem SOPO: Naknadni posevki in podsevki, Konzervirajoča obdelava in Ohranjanje biotske raznovrstvnosti v trajnih nasadih;
* odprava prepovedi uporabe komposta in digestata pri intervencijah KOPOP – Podnebne spremembe, KOPOP – Naravni viri (razen pri operacijah Vodni viri in Varovalni pasovi ob vodotoki h) ter Lokalne pasme in sorte;
* manjše spremembe pri intervenciji KOPOP – Podnebne spremembe (npr. črtanje zahteve po analizi tal);
* spremembe pri operaciji Strmi travniki v okviru intervencije KOPOP\_Biotska raznovrstnost in krajina, s katero se omogoči jesensko pašo, vendar obtežba KMG ne sme biti večja od 1,2 GVŽ;
* spremembe pogojev upravičenosti pri Vezani dohodkovni podpori za beljakovinske rastline (nižja obtežba pri ekoloških kmetijah, v nabor upravičenih rastlin je dodana nokota; na seznamu krmnih beljakovinskih rastlin, pri katerih je pogoj obtežbe, se črta krmni grah in krmni bob);
* pri intervenciji Testiranje naravovarstvenih ukrepov na zavarovanih območjih se omogoči, da vodilni partner ni le upravljavec zavarovanega območja, vendar mora v tem primeru biti član partnerstva;
* sprememba in dopolnitev nekaterih definicij iz 4. člena Uredbe 2021/2115/EU (npr. upoštevanje novega ukrepa v definiciji aktivnega kmeta; pri izjemi od vsakoletne kmetijske dejavnosti);
* spremembo deleža sofinanciranja pri malih kmetijah in rastlinjakih, dodane naložbe v objekte za shranjevanje mehanizacije, dodano upoštevanje storitev s kmetijsko mehanizacijo, tehnični popravki za večjo jasnost besedila pri intervenciji IRP02 Naložbe v dvig produktivnosti in tehnološki razvoj, vključno z digitalizacijo kmetijskih gospodarstev (opomba: deloma odziv na predloge deležnikov);
* predlog poenostavitve določil glede članov zadruge pri intervenciji IRP03 Kolektivne naložbe v kmetijstvu za skupno pripravo kmetijskih proizvodov za trg in razvoj močnih in odpornih verig vrednosti preskrbe s hrano;
* spremembo vsebine intervencije IRP24 Podpora za vzpostavitev gospodarstev mladih kmetov, ki bo omogočala lažje nadaljnje izvajanje te intervencije in v delu odpravila tudi nekatere birokratske ovire za upravičence.

MNVP je umaknil predlog Uredbe o programu upravljanja območij Natura 2000 za obdobje 2023–2028, s čimer se je umaknil režim prilagojene kmetijske prakse znotraj dveh območij Natura 2000, kot podlaga za izplačilo intervencije SN SKP Plačila Natura 2000, ter da se program upravljanja območij Natura 2000 za obdobje 2023–2028 (PUN) sprejema v obliki sklepa Vlade.

Številne zahteve so bile sicer upoštevane, vendar določene **vsebine ostajajo odprte** **oziroma** **niso v celoti skladne s stavkovnimi zahtevami**:

* predlog sprememb SN SKP pri intervenciji IRP03 Kolektivne naložbe v kmetijstvu za skupno pripravo kmetijskih proizvodov za trg in razvoj močnih in odpornih verig vrednosti preskrbe s hrano, ki ga je pripravilo MKGP, ni vključeval argumentiranega predloga kmetijskih organizacij za dvig največje vrednosti naložb in predloga za samostojne naložbe v predelavo in trženje;
* predlog sprememb SN SKP, s katero se bo določilo izjeme glede zahteve za zimsko pokritost tudi za vse ostale kulture, pri katerih je onemogočena normalna tehnologije pridelave oz. izvajanja evropskih shem kakovosti v skladu s sprejetimi specifikacijami (npr. sladkorna pesa, hmelj ...).

Naknadno vam bomo posredovali tudi dodatne predloge za prvo naslednjo spremembo in dopolnitev SN SKP.

1. **Zaveze, vezane na spremembo Uredbe o pravilih pogojenosti**

Nerealizirane ostajajo sledeče protestne zahteve, vezane na spremembo uredbe o pravilih pogojenosti:

* režimi, ki izhajajo iz izvajanja zahteve o pogojenosti DKOP 2, ki ne upoštevajo ustavnih pravic kmetov na teh območjih ter ekonomskega in socialnega stebra trajnosti;
* širina varovalnih pasov ob vodotokih;
* zmanjšanje varovalnih pasov ob jarkih in izvzetje jarkov, kjer ni stalne prisotnosti vode, iz zahtev glede varovalnih pasov ob vodotokih;
* kršitve in sankcije;
* vključitev varovalnih pasov ob vodotokih v 4 % neproizvodnih površin.

V Uredbi o pravilih pogojenosti (Uradni list RS, št. 166/22, 34/23 in 2/24) je za namen pravila o pogojenosti DKOP 9 za leto 2024 in nadaljnja leta na novo določeno okoljsko občutljivo trajno travinje (v nadaljnjem besedilu: OOTT).

Odprta prav tako ostaja zaveza, da MKGP in MNVP na območjih OOTT poleg prepovedi preoravanja ne bosta vzpostavljala nobenih novih zahtev oz. režimov, razen če bodo vezani na intervencijo, ki bo temeljila na prostovoljnem vstopu.

1. **Sporazum EU-MERCOSUR in ostali sporazumi**

Kmetijske organizacije pričakujemo, da se bo Vlada RS zavezala da bo pri trgovinskih sporazumih s tretjimi državami zahtevala upoštevanje in spoštovanje veljavnih EU standardov glede varnosti in kakovosti kmetijskih pridelkov in živil, ki so predmet posameznega sporazuma ter zagovarjala varovanje nacionalnega in evropskega kmetijstva ter prehranske suverenosti.

1. **Druge nerealizirane stavkovne zahteve**

* revidiranje, ponovna preučitev in zmanjšanje območij Natura 2000;
* uskladitev vseh neposrednih plačil in ostalih intervencij z inflacijo;
* kmetijstvu namenjena sredstva SKP se v celoti obdržijo v kmetijskem sektorju;
* ureditev verige vrednosti preskrbe s hrano in pravične cene za kmete;
* zmanjšanje populacije zveri in divjadi na nosilno kapaciteto okolja in nadaljnje učinkovito upravljanje z zvermi in divjadjo;
* ureditev zakonodaje za zaščito najboljših kmetijskih zemljišč in njihovo ohranitev za proizvodnjo hrane ter ureditev zakonodaje kmetijskih zemljišč, ki so temelj za kmetovanje na način, da bodo kmetijska zemljišča lažje dostopna slovenskemu kmetu;
* obravnava živinoreje kot osnove trajnostnega kmetovanja;
* popolna zavrnitev morebitne nove uredbe, ki ureja trajnostno rabo FFS v vsebini kot je bila v prvem predlogu Evropske komisije;
* revidiranje in posodobitev bonitetnih točk kmetijskih ter gozdnih zemljišč, izvzetje intervencij iz obdavčitev ter upoštevanje investicij pri davčnih olajšavah, povečanje priznanih stroškov pri katastrskem dohodku, izvzetje osnovnih proizvodnih sredstev za pridelavo iz morebitnega davka na nepremičnine;
* preprečevanje novih davčnih bremen;
* povečanje samooskrbe z zelenjadnicami, zlasti v povezavi s poslovnim okoljem pridelovalcev zelenjave in omejitvami pri izvajanju ukrepov SN SKP;
* imenovanje medresorske delovne skupine v okviru dogovora deležnikov glede masnih bilanc; (zahteva, da ima slovenska hrana slovensko poreklo, ne pa da lahko trgovci pod nazivom »slovensko« prodajajo karkoli);
* Zakon o zaščiti živali – nadzor nad dobrobitjo živali lahko izvajajo zgolj pristojni strokovnjaki veterinarske stroke.

**Dodane točke na 1. izredni seji UO KGZS, dne 16. 2. 2024**

* izvzetje plačil OMD iz obdavčitve;
* zahteve glede gradnje vodnih zadrževalnikov (sklep 2);
* takojšnje in redno vzdrževanje, čiščenje brežin in strug rek ter vodotokov (sklep 3);
* vodni zadrževalniki:

1. Celovita presoja vplivov na okolje, zdravje ljudi in živali.
2. Analiza negativnih vplivov na tla in pridelke:

saj bodo pridelki po poplavah neuporabni, prizadete površine degradirane, škodo pa bo treba oceniti in sanirati:

* Nujen je načrt monitoringa za zemljišča in pridelke vključno z izvajalcem in plačnikom monitoringa.
* Treba je oceniti negativni vpliv na prodajo pridelkov in sklepanje dolgoročnih pogodb. Zaradi vpliva zadržanih vod kmetijski pridelki tudi ne bodo dobili certifikatov (integrirana pridelava, ekološka pridelava, izbrana kakovost idr.) za prodajo, kar bo pomenilo posledično odpoved pogodb.

1. Analiza stanja na posameznem kmetijskem gospodarstvu (KMG):

pred izgradnjo zadrževalnikov (nepremičninski in ekonomski status) in po izgradnji ter prikaz vseh možnih posledic za KMG. Analiza mora vključevati osnovne podatke o vsakem KMG, ki ima zemljišča na območju zadrževalnika.

1. Priprava individualnih sanacijskih oziroma poslovnih načrtov za prestrukturiranje KMG.
2. Ovrednotenje vpliva statusa »poplavno območje« na cenilno vrednost kmetijskih zemljišč, nepremičnin in premičnin kmetije v primeru menjave, prodaje ali hipoteke za najem kredita.
3. Pogodbena zaveza investitorja za plačilo odškodnin zaradi zmanjšanja vrednosti nepremičnin in pridelkov ter drugih nadomestil, ki bodo izhajali iz ostalih škod zaradi predvidenih posegov.
4. Priprava zakonskih podlag: sprejem zakona o zagotavljanju sredstev državnega proračuna za nadomeščanje izpada dohodka in za poplačilo oškodovancev v obliki rente ali drugih načinov poplačila škod.
5. Določitev upravljalca oz. vzdrževalca sistema zadrževalnikov ter postopkov sanacije po odtoku zadrževalnih voda. Določen mora biti način odstranjevanja mulja, izvajalec čiščenja, plačnik čiščenja, časovnica čiščenja in mesto odlaganje mulja.

V izogib zapletom pri gradnji vodnih zadrževalnikov ponovno opozarjamo, da je za reševanje težav nujna vključitev kmetijske stroke in kmetov, ki bodo pri tem najbolj prizadeti. Zamrznitev vseh aktivnosti v zvezi z postopki razlastitve za namene izvedbe gradnje vodnih zadrževalnikov.

* sprememba politike Sklada kmetijskih zemljišč in gozdov glede najema zemljišč (trenutna politika daje prednost dolgoletnim najemnikom zemlje);
* degresija – kapica, prerazporeditev (večje kot so površine, cenejša je obdelava na hektar). Degresija naj se smiselno uredi za vsako intervencijo, glede na kalkulacijo;
* razdelitev sredstev na razpisih za investicije in posodobitve kmetijskih gospodarstev naj bo izvedena tako, da so sredstva dodeljena sorazmerno z deleži obdelave kmetijske zemlje.